Janne Kyrö (vas.), Tiia Santaniemi ja Janiika Aaltonen pelaavat Ingressiä usein Ainolanpuistossa. Kuva: Jukka Leinonen

Peli pakottaa ulos, koska siinä liikutaan jalan – vaikkakin kännykkää samalla selaten. Ingressin pauloihin hurahtanut Tiia Santaniemi löytää pelistä myös muita positiivisa puolia.

– Ainakin sellainen sosiaalisuus viehättää. Ja tätä pelatessa oppii paljon omastakin kotikaupungista. Esimerkiksi kaikki puistot ja museot oppii muistamaan, Santaniemi sanoo.

Ingress on mobiilipeli, joka vaatii liikkumista oikeassa ympäristössä. Pelin aloittaessa täytyy valita puolensa. Joukkueita on vain kaksi: siniset (Vastarinta) ja vihreät (Valaistuneet), leikkisästi smurffit ja sammakot.

Maksuttoman Ingressin idea on samaan aikaan yksinkertainen ja tavattoman monimutkainen. Joka tapauksessa pähkinänkuoressa kaksi joukkuetta yrittää taukoamatta valloittaa tai pitää hallussaan alueita ympäri maailmaa.

Alueet sijaitsevat siis oikeassa maailmassa, ja niitä vallataan älypuhelimeen ladattua peliä käyttäen. Alueita vallatakseen on mentävä niiden lähelle, yleensä kävellen tai pyöräilemällä.